Fylkestinget skal behandle spørsmålet om den nye Sotrabroen i ikke mindre enn tre organ. 20. august var saken i samferdselsutvalget. Der stemte KrFs representant Pål Kårbø nei til å dimensjonere en ny sotrabro til Bybanen.

Nå snur, etter alt å dømme, KrF i dette spørsmålet. Dimensjonert for Bybane vil broen koste om lag 1,3 milliarder kroner mer.

KrFs Kristian Helland skal votere over spørsmålet i tirsdagens møte i selveste kultur- og ressursutvalget.

Fylkesrådmannen og vegvesenet anbefaler å ikke dimensjonere broen for Bybanen. Men dersom Helland får stemme etter egen overbevisning, vil han sammen med Venstre, MDG, og Ap skaffe flertall for å dimensjonere Sotrabroen for nettopp en fremtidig bybane.

– HOLDER IKKE I ET GENERASJONSPERSPEKTIV

– Min mening er at i et kortere perspektiv er det forståelig at man sier nei fordi det blir dyrt, men i et generasjonsperspektiv holder det ikke, sier Helland til BA.

Helland påpeker at nettopp kostnadsspørsmålet samt at økte kostnader igjen vil kunne skyve broen ut i tid gjør at saken ikke er enkel.

– Den har dilemmaer ved seg for enhver politiker, sier han.

Helland mener det er det langsiktige perspektivet som må være avgjørende, og minner om at dersom man satset på buss som bærebjelke i den bergenske kollektivtrafikken ville det fort gått galt.

– Da ville bussene stått kubb i kubb i Bergen sentrum og ikke kommet noe sted, sier han.

STØTTE AV GRUPPELEDEREN

Helland får støtte fra KrFs gruppeleder Torill Selsvold Nyborg, de skal behandle nettopp denne saken i et gruppemøte i kveld.

– Jeg tror behovet for en bybane på Straume fort vil melde seg, sier hun.

Helland mener at staten bør betale ekstrakostnaden.

– Dersom de mener alvor med å hjelpe byene med å satse på kollektivtrafikk, så er dette et godt prosjekt, sier han.

Som nevnt skal saken behandles i tre organ. Den endelige uttalelsen vil bli vedtatt i fylkesutvalget i neste uke.